**Pressemeddelelse**

**DEKRA, 17. november 2017**

**Det bliver nytår igen i år**

Gennem DEKRA AMU Center Fyn har seks danske chauffører været i Tyskland og bestået den påkrævede uddannelse i transport af eksplosiver på tysk jord. Nu kan nytårskrudtet komme hjem fra frihavnen i Hamburg

Seks chauffører fra ERA-transport og dennes underleverandører, Vognmand Lars Jacobsen og Vognmand Alex Andersen, er vendt hjem igen til Danmark efter at have bestået den påkrævede uddannelse i transport af eksplosiver på tysk jord – det såkaldte *Befähigungsschein.*

Uddannelsen fandt sted hos DEKRA Akademie GmbH i Siegen mellem Dortmund og Köln og var arrangeret af DEKRA AMU Center Fyn.

”På den her tid af året øges transporten af eksempelvis containere med nytårsfyrværkeri fra frihavnen i Hamburg. For ERA-transports vedkommende drejer det sig om cirka 450 containere, der skal hjem til kunder, men der kommer ikke nytårsraketter på himlen over Danmark, hvis ikke chaufførerne har papir på, at de må transportere eksplosiverne gennem Tyskland,” siger Benny Plesner, direktør for DEKRA AMU Center Fyn.

**Tysk særkrav**

Kun i Tyskland er den internationale ADR-konvention om vejtransport af farligt gods suppleret med nationale krav til transport af eksplosiver.

DEKRA er eneste uddannelsesvirksomhed i Danmark, som tilbyder uddannelse i det påkrævede tyske bevis *Fachkundelehrgang nach § 32 der ersten Verordnung des Sprengstoffgesetzes* (*Befähigungsschein*).

”I år har vi indtil videre sørget for uddannelse af 12 danske chauffører. Udover chauffører, der skal transportere nytårskrudt, er andre typiske deltagere chauffører fra kurerfirmaer, som i løbet af året hyres til af transportere sortkrudt, TNT eller andre eksplosiver ind, gennem eller ud af Tyskland,” siger Benny Plesner.

**Delstaten bestemmer**

Det er arbejdstilsynet i de enkelte tyske delstater, der sætter de præcise rammer for uddannelsen.

I Schlesvig-Holstein tættest på Danmark skal både undervisning og eksamen foregå på tysk.

I Nordrhein-Westfalen, hvor DEKRA Akademie GmbH i Siegen ligger, foregår undervisningen på tysk, men det er tilladt at medbringe tolk, og eksamen kan afholdes på dansk.

Uddannelsen i Tyskland varer en dag, hvor kursisterne får viden om sprængstoffer og den tyske lovgivning på området.

**Chauffører cleares**

”For eksempel er det ikke tilladt at overdrage eksplosiver til andre, hvis ikke de er bemyndiget til at modtage og opbevare eksplosiverne. For at kunne tage uddannelsen skal kursisterne på forhånd cleares både sundheds- og straffemæssigt af de tyske myndigheder,” siger Benny Plesner.

Uddannelse i transport af eksplosiver i Tyskland er et nyt forretningsområde i DEKRA.

Benny Plesner forventer, at DEKRA fremover vil tilbyde omkring fire kurser om året for danske chauffører.

**Billedtekst:**

”Vi glæder os til at hjælpe endnu flere på vej internationalt”, udtaler Benny Plesner.

**Note til redaktionen:**

For yderligere oplysninger, kontakt direktør Benny Plesner, telefon 20 67 82 07.